**Králi driftu odštartujú ročník 2020 na SLOVAKIA RINGU**

**Orechová Potôň, 26. február 2020 - Jedenásta sezóna SLOVAKIA RINGU - prvého permanentného autodrómu na Slovensku, sa začína medzinárodnými pretekmi v kontrolovanom šmyku (driftovaní) pod názvom Drift Kings (28.-29.3.).**

Predchodca seriálu - King of Europe nie je pre nás žiadnou novinkou. Napokon, európskych kráľov kontrolovaného šmyku sme u nás pravidelne vídavali už od roku 2012. Tento rok šampionát trochu zmenil šat, no podstata ostáva rovnako zaujímavá a divácky atraktívna: paralelné súboje vždy dvoch "vytunovaných" áut, v šmyku a pri nájazdových rýchlostiach zhruba 180 km/h... To nie je žiadna maličkosť a divákov často zabávajú práve "nezvládnuté" manévre - kontakty, či šmyky do štrkových výbehových zón.

Trať je krátka, s dlhou štartovou rovinkou a následnou sériou dvoch "esíčiek". Zvuk vyladených motorov, nekonečný dym spálených pneumatík a akrobatická jazda najlepších pretekárov Európy nenechajú nikoho chladným. Napokon, rozhodcovia porovnávajú množstvo faktorov, ktoré vo vyraďovacích jazdách rozhodnú o víťazovi: presnosť jazdeckej línie, maximálna rýchlosť a uhol, dym pneumatík, celková šou a telemetria.

Drift Kings u nás zároveň odštartuje svoju 16. sezónu. Pretekať sa bude v triedach Pro, Pro2 a Queen Series, určenej pre dámy. Európska odnož tohto medzinárodného seriálu neskôr pokračuje do Maďarska, Nemecka, Grécka a na Cyprus.

Okruh SLOVAKIA RING však okrem kráľov driftu čakajú neskôr ďalšie zaujímavé medzinárodné podujatia, ktorým kraľuje OMV MaxxMotion WTCR - FIA Svetový pohár cestovných automobilov, ktorý sa podelí o víkend 6.-7. júna s Majstrovstvami Európy ťahačov FIA ETCR.

Viac informácií nájdete na novom webe www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové Slovenské motokárové centrum.*

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk | Martin TrenklerPress Officer, SLOVAKIA RINGmobil: +421 907 370 727e-mail: media@slovakiaring.sk |